**FELADAT-ELLÁTÁSI SZERZŐDÉS**

fogászati tevékenységre

**hévízi 1. számú vegyes fogorvosi körzetben**

(tervezet)

amely létrejött

egyrészről **Hévíz Város Önkormányzat** (székhelye: 8380 Hévíz, Kossuth Lajos u. 1., képviseli: Papp Gábor polgármester, adószám: 15734374-2-20, bankszámlaszáma: 11749039 – 15432429, statisztikai számjele: 15734374-8411-321-20),

Hévíz Város Önkormányzat tekintetében a fogorvosi alapellátási tevékenységgel kapcsolatos feladatokat közvetlenül ellátó intézmény:

**Teréz Anya Szociális Integrált Intézmény** (székhely: 8380 Hévíz, Szent András u. 11/A, bankszámlaszám: 11749039-16901632, adószám: 16901632-2-20, törzsszám: 667432, statisztikai számjel: 16901632-8730-322-20, NEAK kód: H870, képviseletében eljár: Varga András intézményvezető),

**továbbá:**

**Felsőpáhok Község Önkormányzata** (cím: 8395 Felsőpáhok, Szent István u. 67. adószám: 15734501-1-20, törzsszám: 734509, statisztikai számjel: 15734501-8411-321-20 képviseletében eljár: Prótár Richárd Krisztián polgármester),

**Nemesbük Község Önkormányzata** (cím: 8371 Nemesbük, Petőfi u. 1. adószám: 15435831-1-20, törzsszám: 435833, statisztikai számjel: 15435831-8411-321-20, képviseletében eljár: Dr. Simotics Barnabás polgármester),

**Vindornyalak Község Önkormányzata** (cím: 8353 Vindornyalak, Bástya tér 2., adószám: 15435965-1-20, törzsszám: 4359, statisztikai számjel: 15435965-8411-321-20, képviseletében eljár: Kovács János polgármester),

mint megbízó Önkormányzatok, (továbbiakban: **Megbízók**)**,**

másrészről **Dent-IQ Egészségügyi Szolgáltató Betéti társaság** székhelye: 8380 Hévíz Park u. 5., működési telephely: Hévíz Schulhof Vilmos sétány 1., Adószám:27679461-1-20., Cégbir.sz. 20-06-033370, vezető tisztségviselő **dr. Horváth Mariann** **Rita** (8380 Hévíz, Széchenyi u. 33., pecsétszáma: 57028, MOK tagsági igazolvány kártyaszáma: ………………működési nyilvántartási igazolványszáma: ………….)**,** mint személyes ellátásra kötelezett megbízott, a (továbbiakban: **Megbízott**)**,**

együttesen a továbbiakban: **Felek** között, területi fogászati és iskola-ifjúsági fogászati feladatok elvégzésére

**hévízi 1. számú vegyes fogorvosi körzetben**

az alábbi feltételekkel:

* 1. Megbízók és Megbízott 2021. április …………… -án előszerződést kötöttek a hévízi 1. számú vegyes fogorvosi körzetben feladat-ellátási szerződés megkötésére.
  2. A hévízi 1. számú vegyes fogorvosi körzet, mint több településre (Hévíz város – Felsőpáhok község – Nemesbük község – Vindornyalak község) is kiterjedő ellátás esetén a körzet székhelyét az érintett települési önkormányzatok erre irányuló megállapodásban határozzák meg, így az önkormányzatok e megállapodása alapján a körzet székhelye Hévíz.
  3. Mivel az előszerződés szerinti feltételek teljesültek a Megbízók – a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja és az egészségügyi alapellátásról szóló 2015. évi CXXIII. törvény 5. §-a alapján rá háruló feladat-ellátási kötelezettségük teljesítése érdekében – megbízzák Megbízottat, hogy az egészségügyi alapellátások körzeteiről szóló önkormányzati rendeletben (jelenleg hatályos: *Hévíz Város Önkormányzat Képviselő-testületének az egészségügyi alapellátások körzeteiről szóló 25/2013. (VI. 26.) önkormányzati rendelete*) meghatározott hévízi 1. számú vegyes fogorvosi körzetre, másra át nem ruházható területi ellátási kötelezettség mellett a **fogorvosi alapellátásról és fogászati iskola-egészségügyi ellátásról** az önálló orvosi tevékenységről szóló 2000. évi II. törvény (a továbbiakban: Öotv.) és a végrehajtásáról szóló 313/2011. (XII. 23.) Korm. rendelet, továbbá a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet, az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendelet és az egyéb vonatkozó jogszabályok rendelkezései szerint ellássa, a Megbízott a megbízást elvállalja.

1. Felek rögzítik, hogy az 1.1. – 1.3. pontban foglaltak teljesítéséért személyes ellátásra kötelezett fogorvos **Dr. Horváth Mariann Rita**.
2. A hévízi 1. számú vegyes fogorvosi körzet (a továbbiakban: körzet) székhelye az Egészségügyi Központ (a továbbiakban: TASZII), 8380 Hévíz, József Attila u. 2., I. emeletén található helyiség. A körzet leírását a feladat-ellátási szerződés *1. számú melléklete* tartalmazza.
3. A mellékletben meghatározott időpontokban a rendelés két helyszínen történik.
   * 1. a Hévíz Város Önkormányzat által biztosított 8380 Hévíz, József Attila u. 2., I. emeletén található helyiség, rendelő;
     2. továbbá a Hévízgyógyfürdő és Szent András Reumakórház 8380 Hévíz, Dr. Schulhof Vilmos sétány 1. szám (fedett fürdőben található a fogorvos vállalkozási tevékenységét biztosító), általa bérelt és fenntartott rendelőben történik;

a kettő együtt: rendelő, azzal, hogy ahol a szerződés rendelőt érintő önkormányzati (Megbízói) kötelezettséget rögzít, azt csak az *a)* pont szerinti rendelőre lehet és kell érteni, a *b)* pont szerinti rendelőre, fenntartására, rendelkezésre biztosítására, annak használatára a Megbízóknak kötelezettsége nincs.

1. A megbízás részletes tartalma:
   1. A Megbízott a fog- és szájbetegségek gyógyító-megelőző alapellátását, valamint fogászati iskola-egészségügyi ellátást végez.
   2. A Megbízott folyamatosan köteles ellátni az ellátási területéhez tartozó körzetben lakó személyeket, továbbá a rendelési idejében hozzá forduló személyeket, ha heveny megbetegedésük vagy krónikus betegségük miatt ellátatlanságuk az egészséget károsító vagy a gyógyulást lassító állapotromláshoz vezethet vagy halaszthatatlanul sürgős ellátásuk indokolt a vonatkozó jogszabályok és szakmai protokollok alapján.
   3. A Megbízotti alapellátás keretében a Megbízott feladatai:
      1. a fog- és szájbetegségek alapellátás körébe tartozó vizsgálata, kezelése és gondozása,
      2. a fogászati szűrővizsgálatok végzése,
      3. a góckutatás,
      4. várandósok fogászati gondozása és
      5. a sürgősségi ellátás.
   4. Az iskola-egészségügyiellátásért felelős Megbízott feladatai:
      1. az iskola-egészségügyifogászati prevenciós feladatok koordinálása és végzése az egészségügyi alapellátások körzeteiről szóló 25/2013. (VI. 26.) önkormányzati rendelet szerinti köznevelési intézmények vonatkozásában,
      2. az iskola-ifjúsági ellátás körébe tartozó 0-18 éves korosztály vizsgálata, kezelése és gondozása,
      3. a fogászati szűrővizsgálatok végzése,
      4. a góckutatás,
      5. a sürgősségi ellátás.
2. A Megbízott a feladatait a rendelőben látja el, a jelen feladat-ellátási szerződésben foglaltak szerint, a fogorvos és a jogszabályban meghatározott szakképesítésű és létszámú egészségügyi szakdolgozóval (a továbbiakban: asszisztens) együtt, személyes és folyamatos közreműködéssel, a fogorvosi ellátás körében köteles heti 30 órában a 8380 Hévíz, József Attila utca 2. 1. emeletén található helyiségben (a továbbiakban: rendelő), valamint a mellékletben meghatározott időpontokban a Hévízgyógyfürdő és Szent András Reumakórház 8380 Hévíz, Dr. Schulhof Vilmos sétány 1. szám (fedett fürdő épület) alatt fogadni a betegeket.
   1. A rendelőt a tulajdonos Hévíz Város Önkormányzat bocsátja rendelkezésre a feladat-ellátási szerződés időtartamára külön és e megállapodás *2. számú mellékletét* képező megállapodással.
   2. A Megbízott, mint fogászati szolgáltató rendelkezésre állási ideje a rendelési idővel azonos.
   3. A Felek a Megbízott rendelési idejét a Hévízen praxisjoggal rendelkező más fogorvos (2. számú vegyes fogorvosi körzet) rendelési idejével összehangoltan kell megállapítani. A rendelési időt a jelen szerződés *3. számú melléklete* tartalmazza.
   4. Az iskola-egészségügyi fogászati feladatokat a Megbízott a rendelőben 3. melléklet szerint látja el.
   5. Megbízott vállalja a jelen szerződésben szereplő rendelési idő betartását. Megbízott a rendelési időt csak Megbízók előzetes hozzájárulásával módosíthatja. Felek tudomásul veszik, hogy a kötelező rendelési időt a lakosságszám függvényében módosíthatják.
   6. Megbízott feladatait asszisztens közreműködésével látja el. A Megbízotti tevékenységhez kapcsolódó asszisztensi tevékenységet a jogszabályban meghatározott képesítésű személy, különösen fogászati asszisztens vagy klinikai fogászati higiénikus szakképesítéssel rendelkező személy láthatja el. Az asszisztens munkáját a gyógyító-megelőző ellátással kapcsolatos feladatok vonatkozásában a Megbízott irányítja. Az asszisztens a szakképzettségének megfelelő feladatokat önállóan végzi. Az asszisztens rendelkezésre állását a Megbízott biztosítja és viseli az ezzel kapcsolatos költségeket.
   7. Megbízott akadályoztatása esetén, saját költségén köteles a helyettesítésről gondoskodni. A helyettesítését csak olyan fogorvos láthatja el, aki a fogorvosi Megbízotti, illetve az iskola-egészségügyi fogászati Megbízotti feladatkörre előírt személyi feltételeknek megfelel. A helyettesítő fogorvos személyéről és elérhetőségéről a Megbízott a Megbízók képviseletében a Teréz Anya Szociális Integrált Intézményt köteles írásban tájékoztatni. A Megbízott felelőssége és kötelessége a helyettesítés, akadályoztatása kapcsán az illetékes hatóságok és Megbízók határidőben történő tájékoztatása.
   8. Tartós helyettesítés során a fogászati rendelést főszabályként a Hévíz József Attila utca 2. szám alatti rendelőben kell biztosítani. Rendkívüli és indokolt esetben az ettől történő eltéréshez a Teréz Anya Szociális Integrált Intézmény vezetőjének előzetes hozzájárulása szükséges. Ebben az esetben a Megbízott köteles gondoskodni a betegek dokumentációjának hozzáférhetőségéről.
   9. A Megbízott a fogorvos az éves tervezett szabadságáról minden év március 1-ig írásban tájékoztatni köteles a Teréz Anya Szociális Integrált Intézményt és Megbízókat, az egyéb okok miatt (betegség, váratlan esemény) hirtelen bekövetkezett távolmaradásáról, azok tudomására jutásától számított 24 órán belül elektronikus úton írásban tájékoztatja a Teréz Anya Szociális Integrált Intézményt.
   10. Megbízott tudomásul veszi, hogy amennyiben a feladat-ellátásra képtelenné válik, helyettesítéssel e feladat-ellátási szerződés szerinti kötelezettsége 12 hónapig biztosítható, ezt követően a felek közti jelen szerződés megszűnik. A Megbízott haladéktalanul köteles Megbízók részére írásban bejelenteni, ha az ellátási kötelezettségének továbbiakban nem tud eleget tenni.
   11. A Megbízott tervezett és váratlanul bekövetkezett helyettesítéseiről a Megbízók érdekében eljárva Teréz Anya Szociális Integrált Intézmény gondoskodik a lakosok tájékoztatásáról a [www.heviz.onkormanyzat.hu](http://www.heviz.onkormanyzat.hu) honlapon és Megbízók számára megküldött hirdetmény útján. Megbízott kötelessége a helyettesítés időpontjáról és a helyettesítés ellátásának helyszínéről, a helyettesítő fogorvos nevének megadásával a fogszakorvosi rendelő épületében (hirdetőtáblán és rendelő ajtaján) kifüggesztett hirdetményben előre tájékoztatni a lakosságot.
   12. A Megbízotti tevékenység minőségbiztosítása, felelősségbiztosítása a Megbízott feladata.
   13. Megbízott a tevékenységét a Zala Megyei Kormányhivatal Keszthelyi Járási Hivatal Népegészségügyi Osztály (a továbbiakban: népegészségügyi osztály) szakmai irányításával folytatja és az ellátást veszélyeztető bármilyen körülmény esetén haladéktalanul értesíti a Megbízókat.
   14. Megbízott kötelezi magát arra, hogy együttműködik a Megbízó Önkormányzatokkal és Teréz Anya Szociális Integrált Intézménnyel az általános egészségügyi információs igazgatási feladatokban (statisztikai adatszolgáltatás, egyéb jelentések, felmérések) illetve, hogy tevékenységéről évente egy alkalommal a Megbízók által megjelölt módon és időben, írásban beszámol a Megbízók felé.
   15. Megbízók hozzájárulnak, hogy a Megbízott a rendelőben az ott biztosított eszközökkel térítésköteles fogászati szolgáltatást végezzen, a szolgáltatási díj bevétele teljes egészében a Megbízottat illeti meg.
3. A finanszírozás szabályai:
   1. Megbízók az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet 7. § (2) bekezdés *d)* pontja, *db)* alpontja szerint nyilatkoznak arról, hogy az ügyeleti feladatok ellátására más szolgáltatóval szerződéses jogviszonyban állnak, ezért Megbízott nem köteles részt venni az ügyelet munkájában.
   2. A Megbízók tudomásul veszik és hozzájárulnak, hogy a Megbízott a Nemzeti Egészségbiztosítási Alapkezelővel közvetlenül szerződést köt a fogorvosi alapellátás szolgáltatásának biztosítására, területi ellátási kötelezettséggel, mely alapján a teljes finanszírozási összeg a Megbízottat illeti meg. A finanszírozással összefüggő kérdéseket az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) számú Kormányrendelet (a továbbiakban: 43/1999.(III. 3.) Korm. rendelet) szabályozza.
   3. A rendelőt és kiszolgáló helyiségeit Hévíz Város Önkormányzat biztosítja térítésmentesen a Megbízott részére a 4.6. pont szerint.
   4. A fogorvosi alapellátáshoz szükséges tartós használatú főeszközöket és berendezéseket működőképes állapotban Hévíz Város Önkormányzat jóváhagyásával a Teréz Anya Szociális Integrált Intézmény a *4. számú mellékletben* foglalt megállapodás és lista (a továbbiakban leltárjegyzék) alapján biztosítja Megbízott számára. Amennyiben a leltározás során a leltárjegyzék módosul, a Felek azt nem tekintik a feladat-ellátási szerződés módosításának, a leltárjegyzék a Megbízott és a Teréz Anya Szociális Integrált Intézmény részről történő aláírást követően hiteles és hatályos.
   5. Teréz Anya Szociális Integrált Intézmény gondoskodik az előző pontban körülírt fogorvosi és az ehhez tartozó helyiségek karbantartásáról, állagmegóvásáról, valamint az tisztasági festés, a napi higiénés teendők elvégzéséről.
   6. Felek megállapodnak abban, hogy a Hévíz Város Önkormányzat tulajdonát képező nagyértékű berendezések karbantartásáról Teréz Anya Szociális Integrált Intézmény gondoskodik. A karbantartással kapcsolatos költségeket viselve az indokolt és szükséges mértékű beavatkozásokat a Teréz Anya Szociális Integrált Intézmény a Megbízottal történt egyeztetést követően szervezi. Megbízott köteles megtéríteni azt a karbantartással kapcsolatos költséget, amennyiben a hiba a nem rendeltetésszerű használatból, szándékos rongálásból, emberi mulasztásból adódott, a megtérítés a javítási, pótlási munkák eszköz, anyag és munkaköltségei, kiszállási díja stb. teljes költségére vonatkozik.
   7. A Megbízók közül Hévíz Város Önkormányzat biztosítja a rendelő működtetésének feltételeit, a költségek viselését (víz- és csatorna szolgáltatás, elektromos energia, fűtés, takarítás) ezek fedezetét a Teréz Anya Szociális Integrált Intézmény költségvetésében biztosítva, azokat a Megbízott felé tovább nem számlázva. A telefonhasználat költségei (havi 3.000.- Forint összegig), valamint a veszélyes hulladék szállításával kapcsolatban felmerülő költségek Megbízottat terhelik.
   8. A fogorvosi tevékenység ellátáshoz szükséges anyagok biztosítása a Megbízott feladata és költsége. Saját felelősségi körében saját költségén gondoskodik a leltárban rendelkezésre bocsátott eszközök működőképességének megőrzéséről, javításáról, karbantartásáról, pótlásáról.

Hévíz Város Önkormányzat köteles a műszerek folyamatos karbantartására, a javítás költségeiről és a műszerek pótlásáról maga gondoskodni azzal, hogy a bruttó 50.000 Ft egyedi értéket meghaladó felszerelési- és berendezési tárgyak beszerzése, pótlása, valamint az ezt az értéket meghaladó minden javítás, karbantartás, alkatrész, tartozék és részegység csere költsége terheli, mint tulajdonost, míg az ezen érték alatti költségek Megbízót, mint használót terhelik.

Szerződő felek kijelentik, hogy az Önkormányzat által a jelen szerződésben meghatározott költségek megtérítése kizárólag a 8380 Hévíz, József A. u. 2. szám alatti rendelőre vonatkozik.

* 1. Megbízott gondoskodik a tevékenység végzése során keletkezett veszélyes hulladékok kezeléséről, speciális tárolásáról. A veszélyes hulladékok szállításáról TASZII gondoskodik.
  2. Megbízott köteles a jogszabályokban előírt nyilvántartások vezetésére, az adatok megőrzésére és a személyiségi jogok védelméről, valamint a betegek jogairól szóló rendelkezések maradéktalan betartására.
  3. Amennyiben a rendelési idő nem kerül betartásra, attól a Megbízott e feladat-ellátási szerződésben meghatározott eljárásrendet be nem tartva eltér, az a Megbízott felelősségi körébe tartozik.
  4. Megbízott biztosítja a finanszírozó egészségbiztosítási pénztár felé a szükséges adatok előírt határidőben történő továbbítását, a finanszírozás alapjául szolgáló elszámolások elkészítését. Ennek elmulasztásából adódó károk és felelősség kizárólag a Megbízottat terhelik.
  5. Megbízott kötelezettsége, hogy a fogorvosi tevékenység ellátáshoz szükséges felelősségi biztosítási szerződéssel rendelkezzen, melyet a Teréz Anya Szociális Integrált Intézmény részére köteles bemutatni. A Megbízott a működésével, fogászati szolgáltatói, a rendelőben végzett vállalkozási tevékenységével okozott kárért saját maga felel, a Megbízók az ezzel kapcsolatos felelősségüket kizárják.

1. A szerződés érvénye és hatálya:
   1. Jelen feladat-ellátási szerződés 2021………. napján lép hatályba és határozatlan időtartamra szól.
   2. A szerződést a Felek közös megegyezéssel bármikor megszűntethetik.
   3. A szerződés rendes indokolás nélküli felmondással írásban hat hónapos felmondási idővel mondható fel, a felmondás kizárólag a hónap utolsó napjára szólhat.
   4. E határozatlan időre szóló feladat-ellátási szerződés – az önálló orvosi tevékenységről szóló 2000. évi II. törvény 2/B.§ (2) bekezdése alapján - a hatálybalépésétől számított 5 évig rendes felmondással nem szüntethető meg.
   5. Rendkívüli felmondás alapján a feladat-ellátási szerződést a másik fél a 8.4. ponttól eltérően az alábbi esetekben írásban és indokolva hat hónapos felmondási idővel felmondhatja, amennyiben a másik fél kötelezettségeit legalább 15 napos határidőt is tartalmazó írásbeli felszólításra sem teljesíti:
      1. a fél súlyos kötelezettségszegése esetén, amennyiben a szerződésben vállalt kötelezettségeit írásbeli felszólítás ellenére sem teljesíti,
      2. amennyiben hatóság vagy bíróság megállapította a fél jogszabályba ütköző magatartását,
      3. amennyiben a felmondást hatályos jogszabály írja elő,
      4. a Megbízott csőd, vagy felszámolási eljárás alatt áll,
      5. ha a Megbízók saját ellenőrzése vagy az egészségügyi hatóság, a betegjogi képviselő vagy a betegek érdek-képviseleti szerveinek jelzése alapján megállapítható, hogy az egészségügyi szolgáltatás szakmai színvonala - a fogorvosnak felróható okból - csökkent, és e szakmai színvonalcsökkenést az egészségügyi hatóságnak a Megbízók felkérésére lefolytatott célellenőrzése is igazolja,
      6. A Megbízott, mint az egészségügyi szolgáltató súlyosan megszegte a közszolgáltatás finanszírozására vonatkozó szerződést, és emiatt a finanszírozási szerződést felmondták.
   6. A szerződés megszűnik, ha az abban foglalt kötelezettség teljesítése lehetetlenül.
   7. A szerződés megszűnését követően a Felek kötelesek egymással elszámolni és az átvett eszközöket leltár szerint visszaszolgáltatni.
   8. A felmondási idő alatt a Megbízott köteles a szerződésben vállalt fogorvosi szolgáltatást folyamatosan teljesíteni.
   9. A szerződés módosítását, megszüntetését bármelyik fél csak írásban kezdeményezheti, az általa alaposnak tartott okok közlése mellett.
   10. Jelen szerződés érvényét veszti, ha a Megbízott a szerződésben foglalt tevékenység végzésére feljogosító engedélyeit az illetékes hatóság visszavonja, feladata elvégzésére alkalmatlanná nyilvánítja, illetve a tevékenység végzésétől eltiltja.
   11. A körzetmódosítás miatt bekövetkezett, a Megbízottat ért kár esetén a Megbízók kártalanítási kötelezettséggel tartoznak, amelynek megállapításánál figyelembe kell venni a Megbízott által a finanszírozása keretében kapott egy éves összeget. A kártalanítás összegének számítása a következő: amekkora %-kal csökken a praxis lakosságszáma, a tárgyévi egészségbiztosítási finanszírozás ugyanakkora %-ának az összege az egyszeri kártalanítási összege. A kártalanítási összeg kifizetése a körzetmódosítás hatálybalépését követő 60 napon belül esedékes.
2. Záró rendelkezések:
   1. Felek vállalják, hogy a feladat-ellátási szerződésből származó jogvitájukat annak keletkezésétől számított 8 napon belül közös egyeztetésen megvitatják és csak annak eredménytelensége esetén veszik igénybe a rendelkezésre álló hatósági, bírósági jogorvoslatot.
   2. Jelen szerződésben nem szabályozott kérdésekben az egészségügyi alapellátásról szóló 2015. évi CXXIII. törvény, az önálló orvosi tevékenységről szóló 2000. évi II. törvény, a 43/1999. (III.03.) sz. Korm. rendelet, az egészségügyi tevékenység végzésének egyes kérdéseiről szóló 2003. évi LXXXIV. törvény, a háziorvosi házi gyermekorvosi és fogorvosi tevékenységről szóló 4/2000.(II.25.) EüM rendelet, valamint a Ptk. vonatkozó szabályai az irányadók.

Jelen szerződés 8 mindenben szó szerint megegyező eredeti példányban készült, melyet a szerződő felek elolvasás és közös értelmezés után, mint akaratukkal mindenben megegyezőt a mai napon jóváhagyólag aláírtak.

A Feladat-ellátási szerződést a képviselő-testületek az *5. számú mellékletként* csatolt határozataikkal hagyták jóvá megadva polgármestereknek az aláírásra való jogosultságot.

Hévíz, 2021………………..

……………………………………………… …………………………………………….

**Hévíz Város Önkormányzat Dr. Horváth Mariann Rita**

Papp Gábor polgármester Megbízott, fogorvos

Megbízó Önkormányzat Dent-IQ Egészségügyi Szolgáltató Bt.

……………………………………………

**Felsőpáhok Község Önkormányzata**

Prótár Richárd Krisztián polgármester

  Megbízó Önkormányzat

…………………………………………………

**Nemesbük Község Önkormányzata**

Dr. Simotics Barnabás polgármester

 Megbízó Önkormányzat

……………………………………………… …………………………………………….

**Vindornyalak Község Önkormányzata** **Teréz Anya Szociális Integrált Intézmény**

Kovács János polgármester Varga András intézményvezető

 Megbízó Önkormányzat